**РЕШЕНИЕ № ПВ – 33 -ПР/2016 год.**

**за преценяване на необходимостта от извършване на оценка на въздействието върху околната среда**

**На основание**: чл.93, ал.1 и ал.5 от Закона за опазване на околната среда (ЗООС); чл.7 ал.1 и чл.8, ал.1 от *Наредбата за условията и реда за извършване на оценка на въздействието върху околната среда* (Наредба за ОВОС), чл.31, ал.4 и ал.6 от Закона за биологичното разнообразие (ЗБР); чл.40, ал.3 и ал.4, във връзка с чл.2, ал.1, т.1 от *Наредбата за условията и реда на извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони* (Наредба за ОС), представена писмена документация от Възложителя по Приложение № 2 към чл.6 от Наредбата за ОВОС и по чл.10, ал.1 и ал.2 от Наредбата за ОС, становища от РЗИ Пловдив и БД ИБР Пловдив

**Р Е Ш И Х**

**да не се извършва** оценка на въздействието върху околната среда за

**инвестиционно предложение**:**„Изграждане на склад, офис и автоработилница със сондажен кладенец“,** което няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитени зони.

**Местоположение:** в поземлени имоти 56784.7.209 и 56784.7.214, местност Копринкова могила, гр. Пловдив, Община Пловдив.

**Възложител:** **„РАЗТРАНС“ ЕООД,**

**Характеристика на инвестиционното предложение:**

Предмет на инвестиционното предложение е изграждане на складова база за индустриални стоки, офисна част, автоработилница за нуждите на фирмата и паркинг за автомобили собственост на фирмата, в имоти собственост на възложителя, с обща площ от 5000 кв.м. Предвижда се една ведомствена автомивка за нуждите на фирмените автомобили в ПИ 56784.7.209. За осигуряване на необходимите водни количества за автомивката и за напояване на зелените площи ще се изгради сондажен кладенец. Сондажът ще се ситуира в близост до консуматора – автомивка, в югоизточния ъгъл на имота.

Питейно- битовите и противопожарни водни количества ще се осигурят чрез изграждане на външен водопровод, захранван от градската водопроводна мрежа.

Отпадъчните води генерирани от ведомствената автомивка (след преминаване през кало-масло задържател) и тези от битово- фекален характер ще се пречистват чрез локална пречиствателна станция, след което ще се заустват в резервоар за пречистени води. Пречистените води ще се използват за напояване на зелените площи.

За нуждите на обекта ще се изградят връзки на техническата инфраструктура до имотите- тръбопроводи (вода и газ) и електропровод.

Транспортният достъп до обособените имоти ще се осигури от съществуващи пътища, граничещи на юг и изток.

Инвестиционното предложение /ИП/ попада в обхвата на т.2, буква “г“ от Приложение № 2 на Закона за опазване на околната среда /ДВ.бр.91 /2002 год./ и чл.2, ал.1, т. 1 от Наредбата за ОС. Съгласно разпоредбата на чл.93, ал.1, т.1 от ЗООС инвестиционното предложение подлежи на процедура по преценяване на необходимостта от извършване на ОВОС.

Имотът, в който ще се развива инвестиционното предложение **не попада** в границите на защитени зони от мрежата „Натура 2000” и в защитени територии, съгласно Закона за защитените територии. Най-близката защитена зона е BG0002016 „Рибарници Пловдив” за опазване на дивите птици, обявена със Заповед № РД-81/03.02.2009г. (ДВ бр. 14/2009г.) на министъра на околната среда и водите.

Инвестиционното предложение подлежи на оценка за съвместимостта му с предмета и целите на опазване на защитените зони по реда на чл. 31 ал.4 във връзка с ал.1 от Закона за биологичното разнообразие.

След преглед на представената информация и на основание чл.40, ал.3 от Наредбата по ОС, въз основа на критериите по чл.16 от нея е извършена преценка за вероятната степен на отрицателно въздействие, според която, предвид местоположението, характера и мащаба инвестиционното предложение, реализацията му няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитената зона.

**мотиви:**

**I. Характеристика на предлаганото строителство, дейности, технологии: обем, производителност, мащабност, взаимовръзка и кумулиране с други предложения, ползване на природни ресурси, генерирани отпадъци, замърсяване и дискомфорт на околната среда, както и риск от инциденти.**

Инвестиционното предложение предвижда ново строителство със стандартни дейности – сондажни, изкопни, кофражни, армировъчни, бетонови и монтажни, като не се очаква да доведат до замърсяване и дискомфорт на околната среда в района.

Нарушените площи по време на строителството ще бъдат възстановени.

● Не се налага промяна на съществуващата или изграждане на нова пътна инфраструктура. Достъпът до обекта ще става по съществуващата такава.

● Реализирането и експлоатацията на инвестиционното предложение не е свързана с генериране на емисии и отпадъци, от които да се очаква наднормено замърсяване и дискомфорт върху околната среда.

* Предвиденият сондажен кладенец ще бъде изграден след получаване на разрешително за ползване на воден обект с изграждане на водовземно съоръжение за подземни води от БД ИБР Пловдив.
* При нормално изпълнение и спазване на всички изисквания за експлоатация на обекта, рискът от инциденти ще е минимален.

**II. Местоположение в това число чувствителност на средата, съществуващото ползване на земята, относително наличие на подходящи територии, качеството и регенеративната способност на природните ресурси в района:**

Имотите, в които ще се реализира инвестиционното намерение са с НТП „За друг вид производствен, складов обект" и "За складова база", разположени в местността „Копринкова могила“ на гр.Пловдив, в непосредствена близост до Републикански път II-64 и автомагистрала Тракия.

* В резултат от реализирането на инвестиционното предложение и последващата експлоатация, не се очаква нарушаване на качеството и регенеративната способност на природните ресурси в района.
* С писмо изх. № КД-04-39/11.02.2016г. БД ИБР Пловдив е дала заключение за допустимост на инвестиционното предложение от гледна точка на ПУРБ на ИБР и постигане целите на околната среда, като е определила водовземането да се извърши само от подземно водно тяло BG3G000000Q013 "Порови води в Кватернер - Горнотракийски низина" с максимална дълбочина за водовземане не повече от 25м.

**III. Способността за асимилация на екосистемата в естествената околна среда**:

* С реализацията на инвестиционното предложение не се очаква унищожаване, увреждане или влошаване състоянието на видове, предмет на опазване на най-близката защитена зона.
* Няма вероятност инвестиционното предложение да доведе до нарушаване на целостта и структурата на защитената зона, както и да окаже въздействие върху природозащитните и цели.
* Реализирането на инвестиционното предложение не предполага генериране на емисии и отпадъци във вид и количества, които могат да окажат значително отрицателно въздействие върху местообитания и видове, опазвани в най-близко разположената защитена зона.

**IV. Характеристика на потенциалните въздействия- териториален обхват, засегнато население, включително трансгранични въздействия, същност, големина, комплексност, вероятност, продължителност, честота, обратимост**:

* Териториалният обхват на въздействие в резултат на изграждането и експлоатацията на горецитираното инвестиционното предложение е ограничен и локален в рамките на площадката.
* При спазване на технологичните изисквания не се очаква неблагоприятно въздействие върху компонентите и факторите на околната среда и върху човешкото здраве.
* Реализацията на предложението не предполага трансгранично въздействие.
* Въздействието в резултат на експлоатацията на бъдещия обект ще бъде дълготрайно, съгласно срока на експлоатацията му.
* С писмо изх. № 1693/16.03.2016г. РЗИ- Пловдиве определила, че не се очаква риск за човешкото здраве при реализация на инвестиционното намерение.

**V. Обществен интерес към предложението за строителство, дейности или технологии :**

В изпълнение на изискванията на чл. 6, ал. 9 и ал.10 от Наредбата за ОВОС е осигурен обществен достъп до изготвената информация по Приложение 2, от Възложителя и са представени копия от документацията на Община Пловдив и Кметство район северен. Община Пловдив и Кметство район северен са информирали РИОСВ- Пловдив, за липса на постъпили възражения относно инвестиционното предложение.

* Към момента на издаване на настоящото решение в РИОСВ-Пловдив не са изразени устно или депозирани писмено жалби, възражения и становища срещу реализацията на инвестиционното предложение.

**При спазване на следното условие:**

Дълбочината на предвиждания сондажен кладенец да не надвишава 25м.

**Настоящото Решение се отнася само за конкретно заявеното предложение и в посочения капацитет**.

**Решението не отменя задълженията на Възложителя за изпълнение на изискванията на Закона за опазване на околната среда и други специални закони и подзаконови нормативни актове и не може да служи като основание за отпадане на отговорността съгласно действащата нормативна уредба.**

**При промяна на инвестиционното предложение, на Възложителя или на някои от обстоятелствата, при които е било издадено настоящето Решение, Възложителят /новият Възложител/ трябва да уведоми РИОСВ гр. Пловдив до 14 дни след настъпване на измененията.**

**Настоящото Решение губи правно действие, ако в срок 5 години от датата на влизането му в сила не е започнало осъществяването на инвестиционното предложение.**

**Решението може да бъде обжалвано чрез РИОСВ- Пловдив пред Министъра на околната среда и водите и/ или Административен съд– Пловдив в 14-дневен срок от съобщаването му на заинтересованите лица и организации по реда на Административно- процесуалния кодекс.**

**Доц. Стефан Шилев 11.04.2016г.**

*Директор на РИОСВ - Пловдив*